Dapper polisieman trek ‘rowers’ vinnig vasKonst. Mthetheleli Lumkwana. Foto: SAPD Konst. Mthetheleli Lumkwana was Woensdag in Duncan Village buite Oos-Londen in ŉ taxi op pad werk toe, toe hy deur die voertuig se venster gesien het hoe twee mans ŉ vrou met ŉ mes beroof. Lumkwana het die taxibestuurder aangesê om stil te hou en hy het uitgespring en die verdagtes agternagesit. Met behulp van ander motoriste kon Lumkwana daarin slaag om albei verdagtes vas te trek. Hulle is op die plek in hegtenis geneem en die vrou se selfoon is aan haar terugbesorg. Lt.kol. Mkhombiseni Mkhize, bevelvoerder van die Duncan Village SAPD, het Lumkwana geloof vir sy dapper optrede. “Ek het die grootste respek vir konst. Lumkwana. Hy het vinnig opgetree om die verdagtes vas te trek en tot die vrou se redding te kom. Sy heldhaftige optrede is ŉ aanduiding van die Duncan Village SAPD se toewyding om misdaad hok te slaan en misdadigers aan die pen te laat ry,” het Mkhize gesê.